Omnibus presentes litteras inspecturis. Nos Hugo, dominus Colcharum, miles, notum facimus quod nos, in augmentationem feodi quod tenemus ab illustri viro Hugone, duce Burgundie, domino nostro, videlicet castrum Colcharum et castellariam ipsius castri, accipimus in feodum ad eodem domino duce ea que hic inferius continentur : videlicet omnia et singula que habemus et habere possumus ac debemus apud Nanton, apud La Verpilliere, apud Le Boychat, apud Ancin, apud Sanctum Benignum, apud Valerot, apud Morer, apud Bauge et apud Fange, et in finagiis ac pertinentiis seu appenditiis villarum et locorum hujusmodi tam in hominibus, mansis, terris, pratis, nemoribus, domibus, decimis, costumis, tertiis, tailliis, vineis, redditibus, exiteribus, justitia et domino, quam in omnibus aliis commodis quibuscumque. Item prout predictum est in augmentationem dicti feodi, accipimus in feodum a domino duce predicto omnia et singula quicumque sint que habemus et habere possumus in villa et finagio de Sancto Johanne de Tryse tam in hominibus, terris, mansis, tailliis et costumis, quam in omnibus aliis commodis quibuscumque. Ac etiam similiter ab eodem domino duce accipimus in feodum omnia alia et singula quecumque sint que alibi, quam in villis et locis predictis possidemus ubicumque sit et habemus, exceptis tamen specialiter hiis que habemus et possidemus in villa Colcharum que tenemus in feodum ab illustri rege Francie ; et hiis que habemus in villa et finagio de Chace que similiter tenemus in feodum a domino de Antigniaco ; et exceptis hiis que tenemus et habemus in villa et finagio de Charrece que tenemus in feodum a domino Montis Acuti ; et exceptis feodis et refeodis que alii tenent a nobis. Hec autem omnia et singula que a domino duce Burgundi sepedicto tenemus et accepimus in feodum, prout superius est expressum, tenemus et promittimus pro nobis, et nostris juramento a nobis super sancta Dei Euvangelia corporaliter prestito et super omnia bona nostra ubicumque fuerint, supradicto domino duci suisque heredibus contra omnes defendere, et perpetuo pacifice et libere garantire ab omni alio feodo et qualibus alia servitute. Renuntiamus etiam in hec facto sub virtute prestiti juramenti ex certa scientia penitus et expresse omni exceptioni et actioni doli, metus, et [justum] beneficio restitutionis in integrum, et omnibus aliis exceptionibus et rationibus juris et facti ad hoc pertinentibus, que ab aliquo sapiente possent numerari vel exprimi. Et volumus ut pro expressis habeantur quibus sic pro expressis habitis renuntiamus penitus et expresse sub prestiti vinculo juramenti. In horum omnium memoriam, robur et testimonium perpetue firmitatis sigillum curie Eduensis, una cum sigillo nostro, litteris presentibus rogamus apponi. Nos vero, officialis Eduensis, ad instantiam et rogatum supradicti Hugonis Colcharum, domini, in nostra presentia propter hoc specialiter constituti, sigillum curie Eduensis, una cum sigillo ipsius Hugonis, presenti pagine apponendum duximus, in robur et testimonium omnium premissorum ad majoris vinculum firmitatis. Datum et actum Edue, anno Domini Mo CCo sexagesimo quarto, mense martii.